Is skermtyd goed of sleg vir kinders? Dit hang af - Jou Gesin | Solidariteit WêreldJou Gesin | Solidariteit Wêreld
Tuis › Artikels › Is skermtyd goed of sleg vir kinders? Dit hang af
Is skermtyd goed of sleg vir kinders? Dit hang af
Kinders groei deesdae op met tegnologie van allerlei aard wat slegs 20 jaar gelede nie eers van gedroom is nie.
Toestelle soos iPads het vir seker 'n reeks voordele tot ons lewens gevoeg en dit is 'n hopelose taak om dit heeltemal te weerstaan. Die waargenome nadeel is dat ons kinders dikwels aan skerms vasgenael is. Maar wat doen skermtyd in werklikheid aan kinders? Dit is sommige van die vrae met dubbelsinnige en kontroversiële antwoorde, maar hulle bring onvermydelik kwessies te berde wat ons generasie (sowel as dié van die toekoms) mee sal moet stoei.
Wat presies is skermtyd?
Eerstens moet ons weet wat 'n fenomeen behels om te verhoed dat ons met vooropgestelde idees werk wat nie korrek of volledig mag wees nie. Raisingchildren.net, 'n Australiese webblad oor ouerskap, definieer skermtyd as:
Interaktief – byvoorbeeld, om videospeletjies te speel, via Skype te kommunikeer, of aanlyngereedskap te gebruik om prentjies te teken.
Nie interaktief nie – byvoorbeeld, om stil te sit en na flieks, TV-programme of YouTube-video's te kyk.
Opvoedkundig – byvoorbeeld, om wiskunde-huiswerk aanlyn te doen.
Ontspanning – byvoorbeeld, om speletjies te speel of video's vir die genot daarvan te kyk.
Noudat ons weet wat skermtyd behels, kom ons kyk na die voordele en risiko's daaraan verbonde. Eerstens, en nogal verbasend, is dat dit nie soseer die lengte van skermtyd is wat saak maak nie, maar die aard daarvan.
"Dit gaan nie net daarom of jy allerhande potensiële digitale gemorskos inneem nie, maar ook jou verwantskap met tegnologie en die rol wat dit in jou gesinslewe speel," sê Jocelyn Brewer, 'n sielkundige wat spesialiseer in die konsep van "digitale voeding". "Ons weet dat om skerms te gebruik om kinders te kalmeer of troos, onrusbarende patrone daarstel van op toestelle staat te maak om 'n kind (of tiener, of volwassene) te kalmeer of se aandag af te lei van hulle ervaring of onaangename of ongemaklike emosies – so ons wil dit vermy om skerms te gebruik om vloermoere tot bedaring te bring, net soos ons die eet van 'n snoephappie om emosionele storms te kalmeer wil vermy."
Sy sê dit is belangrik vir jong kinders dat ouers en kinders saam speel, programme kyk en soektogte loods. Dr Andrew Pryzbylski, toonaangewende skrywer van 'n studie van 20,000 ouers wat in 2017 deur die Oxford Internet Instituut en Cardiff Universiteit gepubliseer is, sê hulle bevindinge dui aan dat die breër gesinskonteks, en ouers wat aktief daarby betrokke is om die digitale wêreld saam met hulle kinders te ondersoek, belangriker is as die rou skermtyd.
'n Studie deur die Universiteit van Michigan van kinders tussen vier en 11 het ook bevind dit is belangriker dat die "hoe" en nie eintlik die "hoeveel" nie, aangespreek word aangesien dit betrekking het op toestelle met skerms en maatskaplike en emosionele probleme wat met skermtyd geassosieer word. Hierdie studie waarsku egter dat kommer oor 'n kind se skermgebruik geregverdig is indien dit tot swak gedrag en onttrekking uit ander aktiwiteite lei.
Bo en behalwe 'n gedeelde ervaring tussen ouer en kind, is skermtyd op verskeie maniere voordelig. Kinders word blootgestel aan goeie gehalte inhoud op skerms, soos om videospeletjies te speel wat die oplos van raaisels insluit. Terselfdertyd kan hierdie speletjies hulle nuwe analitiese en probleemoplossingvaardighede leer.
Dit sou egter nalatig wees om die vele potensiële gevare te ignoreer. 'n Onlangse studie van 4500 VS-kinders, gepubliseer in die Lancet Child & Adolescent Health Journal, het die beperking van kinders se ontspanningskermtyd gekoppel aan verbeterde kognisie. Kinders tussen 8 en 11 wat skerms vir die pret minder as twee ure per dag gebruik het, het beter met verstandelike vermoënstoetse gevaar. Volgens Raisingchildren.au, kan oormatige hoeveelhede skermtyd 'n kind se taalontwikkeling en sosiale vaardighede striem, aangesien kinders ware-lewensinteraksies benodig om hierdie vaardighede behoorlik te ontwikkel.
Daarbenewens, so ver dit fisiese risiko's betref, kan buitensporige kyk na 'n skerm seer oë, hoofpyne en moegheid veroorsaak. Om na 'n skerm af te kyk mag ook 'n nadelige effek hê op 'n kind se ruggraat en nek.
Dus, skermtyd – ten spyte van onderwerping aan 'n omvattende skuldlas – het vir seker 'n paar voordele vir kinders meegebring. Dit hang egter steeds van die ouers en volwassenes af om te verseker dat die regte konteks geskep word sodat voordele nie in risiko's verander nie.